Ak až doposiaľ bola ukrajinská privatizácia viac predmetom predvolebných besied a povolebných parlamentných sporov, od piatku sa stala celonárodnou hrou: zo Spojených štátov pribudlo do Kyjeva prvých osem miliónov privatizačných certifikátov z celkového počtu 48 miliónov. Cena každého z nich je milión päťdesiat tisíc karbovancov, čo podľa súčasného kurzu predstavuje asi 8 dolárov (priemerná mzda je asi 15 dolárov).
Podľa mienky expertov by všetky certifikáty mali byť predané do konca marca budúceho roka. Ukrajinci, najmä dôchodcovia, ich totiž môžu nakupovať za indexáciu svojich vkladov v sporiteľniach. Úspory, ktoré tam majú ľudia uložené,boli niekoľkonásobným rastom cien tak znehodnotené, že keby štát chcel vkladateľom kompenzovať vzniknutú stratu, potreboval by na to asi 350 triliónov karbovancov, a pretože ich nemá, ponúka namiesto peňazí štátny majetok.
Až doteraz bolo totiž privatizovaných podľa mienky expertov 5, podľa vlády 10 percent základných fondov, z ktorých len pätina bola privatizovaná cez aukcie a konkurzy. Ostatné štyri pätiny boli vlastne kolektivizované.
Podľa prezidentského dekrétu sa má do 25. decembra určiť 8 tisíc veľkých a stredných podnikov podliehajúcich povinnej privatizácii. Stanú sa tak akciovými spoločnosťami otvoreného typu, ktorých zakladateľmi budú regionálne oddelenia Fondu národného majetku, a predsedami vedúci pracovníci privatizovaných podnikov. Títo pracovníci môžu získať viac akcií svojej spoločnosti - každý až 5 percent nominálnej hodnoty základného fondu.
Všetky podniky určené na Ukrajine na privatizáciu budú rozdelené do troch kategórii: B, V, G. Prvé dve predstavujú objekty, ktorých hodnota v cenách k 1. augustu 1993 bola od 700 miliónov do 45 miliárd karbovancov (5500 - 350 tisíc dolárov). Na aukciách bude možné z prvej kategórie predávať 100 percent akcií každého podniku, z ďalších dvoch 70 percent s tým, že zostávajúcich 30 percent akcií bude určených na kompenzáciu vkladov obyvateľov.
Prví, ktorí dostanú do rúk certifikáty, budú podľa slov vicepremiéra Viktora Pynzenyka ľudia starší ako 60 rokov a územne to budú obyvatelia piatich oblastí, kde je privatizácia najlepšie pripravená. Od nedele dostali teda obyvatelia Ukrajiny do rúk skutočný cenný papier, a nie - ako tomu bolo až doteraz - namiesto certifikátu len menovitý depozitný záznam.
Čoskoro sa preto očakáva privatizačný boom. Či bude pole pôsobnosti otvorené aj pre zahraničných investorov, to sa ukáže až potom, nakoľko sa zmení, či prispôsobí takému vývoju aj finančná a daňová politika a nakoľko budú vierohodné vládne záruky. Mali by byť, pretože sa tieto otázky rozpracovávajú v úzkej spolupráci s predstaviteľmi Medzinárodného menového fondu a ďalších orgánov. Koniec koncov, prečo sa privatizačné certifikáty tlačili práve v Amerike? Pretože to bol dar amerických partnerov Ukrajine za tri milióny dolárov.